b'\n_START_ARTICLE_\nHjortetr\xc3\xb8st (plante)\n_START_SECTION_\nBeskrivelse\n_START_PARAGRAPH_\nHjortetr\xc3\xb8st er en fler\xc3\xa5rig urt med en stiv, opret v\xc3\xa6kst. De ugrenede st\xc3\xa6ngler er n\xc3\xa6sten h\xc3\xa5rl\xc3\xb8se og ofte r\xc3\xb8dligt farvede p\xc3\xa5 lyssiden. Bladene sidder modsat, og de er kortstilkede og dybt 3-5 fligede med lancetformede bladafsnit og savtakket rand. Oversiden er gr\xc3\xa6sgr\xc3\xb8n, mens undersiden er lysegr\xc3\xb8n. Blomstringen sker i juli-september, hvor man finder blomsterne samlet i endestillede stande. Hovedstanden er en halvsk\xc3\xa6rm, der er sammensat af kurveblomster, som igen best\xc3\xa5r af nogle f\xc3\xa5, r\xc3\xb8rformede blomster med blegr\xc3\xb8de til gammelrosa kronblade. Frugten er en n\xc3\xb8d med en h\xc3\xa5rformet fnok._NEWLINE_Rodnettet best\xc3\xa5r af en krybende jordst\xc3\xa6ngel og et tr\xc3\xa6vlet rodsystem._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 1,00 x 0,20 m (100 x 20 cm/\xc3\xa5r).'